作者:白居易
標題:東園玩菊
內容:少年昨已去，芳歲今又闌。如何寂寞意，複此荒涼園。園中獨立久，日澹風露寒。秋蔬盡蕪沒，好樹亦凋殘。唯有數叢菊，新開籬落間。攜觴聊就酌，為爾一留連。憶我少小日，易為興所牽。見酒無時節，未飲已欣然。近從年長來，漸覺取樂難。常恐更衰老，強飲亦無歡。顧謂爾菊花，後時何獨鮮。誠知不為我，借爾暫開顏。